钦定古今图书集成/明伦汇编/氏族典/第024卷 > 冯京
## 钦定古今图书集成/明伦汇编/氏族典/第024卷 > 冯京

按《宋史冯京传》：“京字当世，鄂州江夏人。少隽迈不群，
举进士，守将作监丞，通判荆南军府事，还直集贤院，
判吏部南曹，同修起居注，试知制诰。避妇父富弼当
国嫌，拜龙图阁待制，知扬州，改江宁府，以翰林侍读
学士召还，纠察在京刑狱，为翰林学士，知开封府，安
抚陕西，除端明殿学士，知太原府。神宗立，复为翰林”
学士，改御史中丞，擢枢密副使，进参知政事，数与王
安石论辨，会郑侠上书吕惠卿，谮京与侠通，罢知亳
州。未几，以资政殿学士知渭州，徙知成都府，复召知
枢密院。顷之，以观文殿学士知河阳。哲宗即位，拜保
宁军节度使、知大名府，又改镇彰德。范祖禹言：“京再
执政，初与王安石不合，后为吕惠卿所倾，其中立不
倚之操，为先帝称挹，若付以枢密，必允公论。”时京已
老，乃以为中太一宫使兼侍讲，改宣徽南院使，拜太
子少保致仕。绍圣元年薨，年七十四，赠司徒，谥曰文
简。